|  |  |
| --- | --- |
| **ΕΛΛΗΝΙΚΗ ΔΗΜΟΚΡΑΤΙΑ** **ΠΕΡΙΦΕΡΕΙΑ ΘΕΣΣΑΛΙΑΣ****ΔΗΜΟΣ ΤΥΡΝΑΒΟΥ****Γραφείο Δημάρχου** | **Τύρναβος, 15/10/2025** **Αρ. Πρωτ.: 27369** |
| Ταχ. Δ/νση: | Σταύρου Καράσσου 1 |  |
|  | 40100, Τύρναβος |  |
| Τηλέφωνο: | 2492350100 | **Προς:** κ. Κώστα Κατσαφάδο,Υφυπουργός Κλιματικής Κρίσης και Πολιτικής Προστασίας |
| Email: | dimos@tirnavos.gr |
|  |  |  |
|  | **Θέμα: «Υπόμνημα του Δήμου Τυρνάβου για τις εκκρεμότητες αποκατάστασης από τον σεισμό της 3ης Μαρτίου 2021 και τη δασική πυρκαγιά της 18ης Αυγούστου 2025».** |

**κ. Υπουργέ,**

Ο Δήμος Τυρνάβου εξακολουθεί να αντιμετωπίζει, τέσσερα και πλέον χρόνια μετά τον καταστροφικό σεισμό της 3ης Μαρτίου 2021, σημαντικές εκκρεμότητες ως προς την αποκατάσταση ζημιών, τις κατεδαφίσεις επικινδύνως ετοιμόρροπων κτισμάτων και τη στέγαση των σεισμόπληκτων. Παράλληλα, από τις 18 Αυγούστου 2025, ο Δήμος βρέθηκε αντιμέτωπος και με νέα φυσική καταστροφή, τη δασική πυρκαγιά στη Δημοτική Κοινότητα Δαμασίου, που προκάλεσε εκτεταμένες καταστροφές σε υποδομές και αγροτικές εκτάσεις.

Με την υπ’ αριθ. 1739/4-3-2021 απόφαση του Γενικού Γραμματέα Πολιτικής Προστασίας, ο Δήμος Τυρνάβου είχε κηρυχθεί σε Κατάσταση Έκτακτης Ανάγκης Πολιτικής Προστασίας, εξαιτίας του σεισμού. Κατόπιν διαδοχικών παρατάσεων, και σύμφωνα με την τελευταία απόφαση **με αριθ. 3936/2-9-2025** της Γενικής Γραμματείας Πολιτικής Προστασίας, η κατάσταση έκτακτης ανάγκης ισχύει έως και τις **9 Μαρτίου 2026,** ένεκα ότι οι λόγοι κήρυξης και το έργο της διαχείρισης των συνεπειών του σεισμού της 3ης Μαρτίου 2021 δεν έχει ακόμη ολοκληρωθεί.

Παρά τις σημαντικές προσπάθειες του Δήμου Τυρνάβου, καθώς έχουν ήδη κατεδαφιστεί περίπου 120 κατοικίες, ολοκληρώθηκε η αποκατάσταση του Δελήχειου Ιδρύματος στο Δαμάσι  και εξελίσσονται τα έργα αποκατάστασης του Εμμανουήλειου Πνευματικού Κέντρου στον Τύρναβο, με χρηματοδότηση από το ΤΠΑ ΥΠΕΣ (ΟΠΣ 5204034), παραμένουν προς κατεδάφιση ακόμη 50 επικίνδυνα κτίσματα, για τα οποία εκδόθηκαν οι σχετικές ΠΑΕΕΚ μετά το τέλος της πρώτης εργολαβίας.

Ο Δήμος έχει υποβάλει αίτημα χρηματοδότησης (ΟΠΣ 5226186) με βάση την υπ’ αριθμ. 10/2025 μελέτη της Τεχνικής Υπηρεσίας του Δήμου, που έχει εγκριθεί από το Υπουργείο Εσωτερικών η επιχορήγηση ύψους 199.950,00 για να ολοκληρωθούν οι κατεδαφίσεις επικινδύνως ετοιμόρροπων κτισμάτων, όπως αυτά έχουν χαρακτηριστεί με τα πρωτόκολλα της ΔΑΕΦΚ. Οι εργασίες αφορούν κυρίως την πόλη του Τυρνάβου, αλλά και τις κοινότητες Πλατανουλίων, Δαμασίου και Αμπελώνα. Παρά την έγκριση, η εκταμίευση της επιχορήγησης δεν έχει ακόμη πραγματοποιηθεί, καθυστερώντας την απομάκρυνση επικίνδυνων κατασκευών που αποτελούν κίνδυνο για τη δημόσια ασφάλεια και εμποδίζουν τη συνολική ανασυγκρότηση των πληγεισών περιοχών.

Επιπρόσθετα, Με την Απόφαση Α4010/28-08-2025 του Γενικού Γραμματέα Πολιτικής Προστασίας, η Δημοτική Κοινότητα Δαμασίου κηρύχθηκε σε Κατάσταση Έκτακτης Ανάγκης Πολιτικής Προστασίας με ισχύ έως 18 Νοεμβρίου 2025 για την αντιμετώπιση των συνεπειών της πυρκαγιάς που εκδηλώθηκε στην περιοχή Δαμασίου, στη θέση «Αμύγδαλο» του όρους Κούτρα, πιθανότατα από κεραυνό, που κατέκαψε χιλιάδες στρέμματα δασικής και αγροτικής γης, προκαλώντας εκτεταμένες ζημιές σε κτηνοτροφικές εγκαταστάσεις και στο αγροτοκτηνοτροφικό οδικό δίκτυο.

Από την πρώτη στιγμή, ο Δήμος συνέδραμε με υδροφόρες και μηχανήματα έργου τις πυροσβεστικές δυνάμεις, ενώ στη συνέχεια υπέβαλε αίτημα χρηματοδότησης προς το Υπουργείο Εσωτερικών για αποκατάσταση του αγροτικού και κτηνοτροφικού οδικού δικτύου, καθώς και για την προμήθεια ενός μηχανήματος έργου τύπου JCB, απαραίτητου για τη συντήρηση των υποδομών σε ολόκληρη την έκταση του Δήμου. Ο ενδεικτικός προϋπολογισμός των απαιτούμενων έργων ανέρχεται σε 200.000,00 €, ποσό που κρίνεται απολύτως αναγκαίο για την άμεση αποκατάσταση της λειτουργικότητας της πληγείσας περιοχής και την πρόληψη μελλοντικών κινδύνων.

Περαιτέρω, με το έγγραφο της Γενικής Διεύθυνσης Αποκατάστασης Φυσικών Καταστροφών (ΔΑΕΦΚ-Κ.Ε.), αρ. πρωτ. 60241/22-09-2025, ο Δήμος κλήθηκε να αποστείλει επικαιροποιημένα στοιχεία παραχωρημένων οικίσκων και τροχόσπιτων, με την επισήμανση ότι:

«Η προσωρινή παραχώρηση οικίσκου ή τροχόσπιτου δε δύναται να υπερβαίνει τα δύο (2) έτη… και θα πρέπει να δρομολογηθούν οι διαδικασίες επιστροφής τους».

Ωστόσο, τέσσερα και πλέον χρόνια μετά τον σεισμό, δεκάδες οικογένειες εξακολουθούν να διαμένουν στους οικίσκους, καθώς δεν έχουν λάβει αποζημιώσεις ή δεν έχει αποπερατωθεί η ανοικοδόμηση των κατοικιών τους. Η εφαρμογή της διάταξης αυτής, χωρίς πρόβλεψη για παράταση, θα οδηγούσε τους ανθρώπους αυτούς κυριολεκτικά στο δρόμο.

Ζητούμε, επομένως, την παράταση ισχύος της προσωρινής στέγασης έως την οριστική αποκατάσταση των πληγέντων.

Την ίδια περίοδο, ο Δήμος Τυρνάβου έχει δεχθεί σειρά εγγράφων από την Εθνική Αρχή Διαφάνειας, η οποία διερευνά τη διαδικασία παραχώρησης των οικίσκων και ζητά λεπτομερή στοιχεία, απαντήσεις και υπηρεσιακές απόψεις.
Ο Δήμος συνεργάζεται πλήρως και έχει ήδη αποστείλει τα ζητηθέντα στοιχεία, ωστόσο επισημαίνεται ότι οι υπηρεσίες του λειτουργούν με περιορισμένο προσωπικό και αυξημένο διοικητικό φόρτο, γεγονός που δυσχεραίνει την έγκαιρη ανταπόκριση σε όλα τα παράλληλα αιτήματα ελέγχου και διαχείρισης.

Λαμβάνοντας υπόψη τα παραπάνω, ο Δήμος Τυρνάβου αιτούμαστε:

1. Άμεση εκταμίευση των εγκεκριμένων πιστώσεων για κατεδαφίσεις και έργα αποκατάστασης.
2. Έγκριση της χρηματοδότησης για την αντιμετώπιση των ζημιών από τη δασική πυρκαγιά.
3. Παράταση της προσωρινής στέγασης σεισμόπληκτων οικογενειών, με νομοθετική ή κανονιστική ρύθμιση, έως την οριστική αποκατάσταση των κατοικιών τους.
4. Τη στήριξη του Δήμου με μηχανολογικό εξοπλισμό και ανθρώπινο δυναμικό, ώστε να ανταποκριθεί αποτελεσματικά στις αυξανόμενες ανάγκες πολιτικής προστασίας και διαχείρισης κρίσεων.

Ο Δήμος Τυρνάβου, με ευθύνη και συνέπεια, συνεχίζει την προσπάθεια αποκατάστασης, στηρίζοντας τους πληγέντες συμπολίτες μας. Ζητούμε την ενεργή παρέμβασή σας ώστε να επισπευσθούν οι διαδικασίες και να διασφαλιστούν η χρηματοδότηση, η στέγαση και η πλήρης κοινωνική επαναφορά των κατοίκων.

**Ο Δήμαρχος Τυρνάβου**

Στέλιος Τσικριτσής